Captura din documentarul Recorder

UPDATE. Menționarea reportajului despre preotul cu 130 de contracte a dispărut și dintr-o altă știre Digi 24. Detalii, în articol.

Publicitate

Preluarea reportajului Recorder "Dumnezeul achizițiilor" - despre preotul cu 130 de contracte, a dispărut de pe site-ul Digi24.ro. De ce?

Inițial, documentarul Recorder - unul dintre cele mai vizualizate subiecte din online, cu zeci de mii de share-uri - a fost preluat, pe larg, pe site-ul Digi24.

Recorder: Milioane de euro fraudate prin programul care "a scos țara din noroaie" - era titlul preluării de pe site-ul Digi24.ro

Pe scurt, preluarea făcea un rezumat al reportajului Recorder:

Un material al Recorder.ro arată cum operează politicienii cu viitorul României: l-au transformat într-o uriaşă schemă de partid pe foarte mulţi bani.

O investigație a jurnalistului Alex Nedea, pentru Recorder.ro, arată că cel mai mare program de modernizare a satului românesc din ultimii 30 de ani este, într-o bună măsură, un jaf generalizat: lucrări făcute de mântuială și cu prețuri supraevaluate de zeci de ori; telefoane venite direct din Guvern care condiționează acordarea finanțărilor în funcție de alegerea firmei cu care se face lucrarea; primari care se ascund sau se îmbolnăvesc instantaneu când presa le cere explicații.

Mai mult, articolul de pe Digi 24 a fost unul dintre subiectele cu o poziționare bună pe portalul postului de știri. Reportajul Recorder a fost difuzat și de postul Digi24.

A doua zi, articolul a dispărut însă de pe site.

Potrivit informațiilor Paginademedia.ro, articolul a fost scos în urma unor "intervenții de sus". Ca urmare a acestora, linkul a dispărut. "Urmele" articolului au rămas însă în online.

Captura de mai jos a fost realizată de Paginademedia.ro, din cache-ul Google:

Reportajul Recorder, scos și dintr-o altă știre de pe Digi24.ro

Reportajul Recorder.ro despre preotul cu 130 de contracte a mai fost menționat - și apoi șters - și într-o altă știre de pe Digi 24.

Mai exact:

Într-o știre cu titlul Cum răspunde noul ministru al Dezvoltării imaginilor cu noroaiele de la sate din reportajele TV, un articol de pe Digi24 menționa, chiar în primele paragrafe, documentarul Recorder.ro:

"O anchetă de la Recorder.ro arăta zilele trecute că aceeași firmă cu zero angajați a câștigat mai multe contracte cu autorități locale din diverse zone."

Ulterior, propoziția de mai sus a dispărut de pe site.

Foto: Articolul, înainte și după

Petrişor Obae

petrisor.obaepaginademedia.ro